Karija kot novohetitsko kraljestvo je nastala približno v 11. stoletju pr. n. št.. Po prihodu Dorcev po trojanski vojni je obala Karije spadala v Dorski heksapolis. Dorci so bili zadnji in najbolj južni val grških migracij na obalo zahodne Anatolije. Zasedli so nekdanja mikenska naselja, med njimi Knid in Halikarnas, sedanji Bodrum. V Halikarnasu je bil v 5. stoletju pr. n. št. rojen slavni grški zgodovinar Herodot. Grška kolonizacija se je dogajala samo na obali, njeno zaledje pa je ostalo organizirano po karijsko v številne vasi, združene v lokalne zveze.